Da Oksana satte baby-rekord, fikk hun gratis leilighet og bil. Europa trenger desperat flere barn.

ODESSA (Aftenposten): I flere europeiske land daler folketallet mye raskere enn fryktet. Ukraina har falt mest. Derfor ble Oksana superhelt da hun fødte fem babyer.

Oksana Kobeletskaja i Odessa på luftetur med sine fem babyer. Hun ble superhelt da hun satte baby-rekord i Ukraina – et land som har desperat behov for flere babyer etter katastrofal nedgang i folketallet. Gina Grieg Riisnæs

21. mars 2017 21:30 Sist oppdatert 22. mars 2017

I leiligheten til Oksana Kobeletskaja i Odessa skiftes det 1000 bleier i måneden.

I sommer skapte hun sensasjon i Ukraina da hun fødte fem babyer med keisersnitt, som alle har overlevd.

– Jeg trodde først det var tvillinger. Jeg hadde aldri drømt om at dette skulle skje, sier Oksana Kobeletskaja.

Hun er blitt symbol på hva Ukraina desperat trenger: flere mammaer som føder mange flere barn.

Slik markedsføres en supermamma med femlinger i Ukraina. Oksana Kobeletskaja og hennes fem babyer Sasja, Dasja, Denis, David og Vladislav får stor oppmerksomhet. Irina Vapniar

Disse landene i Europa mister flest mennesker

Ukraina er det landet i Europa som har mistet flest innbyggere.

Siden landet ble uavhengig av Sovjetunionen i 1993, er befolkningen redusert med 9,5 millioner mennesker. Ifølge FNs forsiktige «mediane» befolkningsprognose vil Ukraina miste ytterligere 20 prosent av befolkningen de neste 30 årene.

Landet er ikke alene: Romania, Bulgaria og Moldova står overfor en like stor prosentmessig tilbakegang.

I den andre enden av skalaen ligger Norge som sammen med Storbritannia og Sverige er de landene i Europa der folketallet ventes å øke mest, ifølge FNs 2015-prognoser.

Mormor Olga (til venstre) har flyttet inn for å hjelpe datteren Oksana med femlingene: – Jeg ba til Gud om at det skulle bli en gutt. Kanskje jeg ba for mye, smiler mormor slitent. Gina Grieg Riisnæs

– Jeg ba kanskje for mye til Gud

I Odessa har femlingene snudd livet fullstendig på hodet for Oksana.

– Vi planlegger alt på minuttet. Da unngår barna at det er stress rundt dem, sier Oksana.

Mormor Olga har flyttet inn og jobber natt og dag.

Oksana og bestemor driver familien med militær presisjon og stor orden.

– Jeg ba til Gud om at det skulle bli en gutt. Kanskje jeg ba for mye, smiler mormor.

I tillegg har en kristen organisasjon skaffet en frivillig jente som hjelper til i løpet av dagen.

Diana (16) ble voldtatt på hyttetur av Sergej. Da voldtektsmannen ble dømt, ble hun hengt ut som PR-kåt hore på TV.

Den initiativrike femling-mammaen Oksana bruker sosiale medier for å mobilisere hjelp og støtte til familien i Odessa. Slik så det ut da Sasja, Dasja, Denis, David og Vladislav ble stylet for julefeiring. Irina Vapniar

Derfor blir vi færre europeere

Forskere peker på flere årsaker til det dramatiske befolkningsfallet i de fleste europeiske land – særlig øst og sør i Europa.

Kvinner føder færre barn. I EU føder i snitt hver kvinne 1,58 barn i løpet av livet, ifølge Eurostat. Nivået burde vært på 2,1 for å unngå befolkningsnedgang.

Landene som faller mest, for eksempel Ukraina, Romania og Bulgaria, har hatt en enorm utflytting. 20 millioner østeuropeere har reist til Vest-Europa siden jernteppets fall, ifølge IMF

Økonomisk krise og sosiale forhold, særlig i øst, fører til høy dødelighet og at kvinner er eldre før familien har råd til å stifte familie.

For landene med størst befolkningsvekst i Europa som Norge, Sverige og Storbritannia, er rekordhøy nettoinnvandring en avgjørende årsak – i tillegg til høye fødselsrater og levealder.

– I 2060 vil ingen av EUs medlemsland ha mer enn 1 prosent av verdens befolkning, skriver EU-kommisjonen i en fersk «hvitebok» om «Europas fremtid».

Optimistiske byråkrater i Brussel prøver å bruke Europas fallende og aldrende befolkning som argument for at EU må holde sammen.

Oksana Kobeletskaja fikk både gratis leilighet og bil da hun satte baby-rekord i Ukraina. Selv tror hun dagens dramatiske fall i folketallet i Ukraina henger sammen med de harde årene etter Sovjetunionens fall. – Jeg tror mye henger sammen med det tøffe 90-tallet. Da var det veldig tøft. Jeg håper det er i ferd med å snu nå, sier Kobeletskaja. Gina Grieg Riisnæs

Slik belønnes enn supermamma

Før jul fikk Oksana og femlingene Sasja, Dasja, Denis, David og Vladislav stort besøk i leiligheten i Odessa.

Ordføreren i den korrupsjonsherjede, nedslitte og vakre byen ved Svartehavet ga henne en ny, stor leilighet helt gratis.

Så kom en smørblid president Petro Porosjenko på døren med et stort pressekorps – og en ny minivan.

Bare 3 prosent av de spurte ukrainerne synes livet er blitt bedre etter Maidan-revolusjonen mens Porosjenko har styrt landet, ifølge en måling fra fondet Demokratisk initiativ.

Hadde det vært valg i dag, ville hans parti bare fått 5,6 prosent, ifølge instituttet KIIS.

For å få støtte og hjelp har Oksana vært aktiv på sosiale medier. Med bilder og meldinger sørger hun for at Odessa5 for oppmerksomhet. – Vi trenger all hjelp vi kan få, sier Oksana. Faren til venstre var ikke med på intervjuet da Aftenposten møtte familien. Nadija Jakim

– Vi er helt avhengig av at så mange her i Odessa rekker oss en hånd, sier Oksana.

Hun bruker Facebook-gruppen Odessa Five, Instagram og andre sosiale medier for å mobilisere støtte.

– Vår popularitet jobber for oss.

Oksana lufter sine femlinger i bakgården mens håndverkere jobber på spreng for å gjøre ferdig lekeplassen. – Jeg tror mye henger sammen med det tøffe 90-tallet. Da var det veldig tøft, sier Oksana.– Jeg håper det er i ferd med å snu nå. Gina Grieg Riisnæs

Derfor trenger Ukraina en supermamma

Ca 25 prosent av befolkningsfallet i Ukraina skyldes Russlands annektering av Krim og krigen.

Men det meste av nedgangen siden Sovjetunionens fall må Ukraina og landets politikere selv ta ansvar for.

Tre år etter Maidan-revolusjonen, sier 75 prosent av ukrainere at deres levestandard forverret seg ytterligere i 2016, ifølge Bloomberg.

– Ukraina dør en sakte død, konkluderte National Interest.

Fallende fruktbarhet og færre unge gjør at det blir færre til å forsørge de eldre og betale pensjonene deres. Når arbeidsstyrken blir stadig eldre, blir den også i snitt litt mindre produktiv.

– De som jobber nå, betaler for pensjonistene. Det blir også færre som kan jobbe med å ta seg av de eldre, sier forsker og postdoktor Rannveig Kaldager Hart ved Institutt for sosiologi og samfunnsgeografi ved Universitetet i Oslo.

– Man bruker mindre på ting som barnehager og skoler, men om 20 år er det en mindre generasjon som skal ut i arbeidslivet, sier hun.

Fembarnsmamma Oksana med mormor Olga (til høyre) og en frivillig fra en lokal kristen organisasjon er ute på lekeplassen utenfor høyblokken i Odessa hvor de fikk gratis leilighet. Gina Grieg Riisnæs

– Jeg tror mye henger sammen med det tøffe 90-tallet. Da var det veldig tøft, sier Oksana.

– Jeg håper det er i ferd med å snu nå. Når vi går på gaten, ser jeg flere barnevogner enn jeg ha sett noen gang.

Slik prøver europeiske land å begrense fallet

Mange europeiske land prøver små og store tiltak for å snu befolkningstrenden:

Italia innførte fra i år «fruktbarhetsdag» med en omstridt kampanje rettet mot kvinner, mens Spania har utnevnt en egen minister med ansvar for å få spanjoler til å lage barn.

I Russland har Putin brukt store summer på økte tilskudd til mødrene. Nå har fødselsratene økt, uten at det forhindrer at også Russland står overfor en demografisk katastrofe.

I mange land har befolkingsfallet utløst en ny debatt om abortrettigheter og fødselskontroll. Pave Francis inviterte i februar til workshop i Vatikanet for å stoppe det den katolske kirken betegnet som en mulig «biologisk utslettelse» av Europa.

De fleste ser imidlertid til Frankrike , som har Europas høyeste fødselsrate.

Erfaringene fra Frankrike og Skandinavia viser at det mest effektive tiltaket er å få flere kvinner inn i yrkeslivet – kombinert med fødselsordninger og subsidiering av barnepass.

– Ironisk nok er det i land med høyest kvinnelig sysselsettingsrate at fertiliteten også er høyest, sier Gilles Pison ved National Institute of Demographic Studies til Le Parisien.

Oksana Kobeletskaja i Odessas park i sentrum av gamlebyen. Odessa er en av Ukrainas mest populære byer å flytte til på grunn av beliggenheten ved Svartehavet. Samtidig har byen også et av de høyeste prisnivåene. Odessa5, Facebook

Legen ble stiv i ansiktet da hun så på skjermen

Oksana trodde hun ventet tvillinger da hun i niende uke kom til legen for vanlig ultralydundersøkelse.

– Legen min ble stiv og blek i ansiktet da hun så på skjermen. Hun trodde ikke hva hun så på monitoren, sier Oksana.

– Da hun hadde talt til tre, spurte jeg om apparatet hennes hadde gått i stykker.

Så oppdaget legen to til.

De to jentene og tre guttene på mellom 1100 og 1800 gram ble født med keisersnitt etter 32 uker.

– Jeg er nok mer realist. Ingen kan si hva som skjer i Ukraina i morgen, sier Oksana Kobeletskaja i Odessa. Gina Grieg Riisnæs

Mormor er optimist, Oksana er realist

Den i Odessa, som tar femling-oppstyret med størst ro, er den fire år gamle storesøsteren Alice.

– For henne er det nesten som å få flere dukker. Hun tar det som en selvfølge at livet er fullstendig forandret. Barn er flinke slik, sier Oksana.

– Hva tenker dere om fremtiden for barna?

– Jeg er optimist. Jeg tror det vil gå bedre, bare de får stoppet krigen, sier mormor.

– Jeg er nok mer realist. Ingen kan si hva som skjer i Ukraina i morgen, sier Oksana.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding